**Moarta Căprioară**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În toamna vremii, pe alee

Calc peste stelele uscate

Și nu admit ca o idee

Să-mi fie peste libertate.

În veacul nostru pur prozaic

Obrăznicia unde-i mamă

Sunt prea retras și prea arhaic

Să-i trec necruțătoarea vamă.

Pășesc secunde înainte,

Veacuri întârzie în urmă

Ca frunze moarte noi cuvinte

Se-ngesuie prostite-n turmă.

E poezia doar în scrise

Recalculată în valoare-i

Cum și, de altfel, prorocise

Labiș în „Moartea Căprioarei”.

Dar nimeni nu mai plânge-n jale

Mușcându-i inima oprită

Doar picură pe pagini bale

Din gura foarte mulțămită.

Când încâlcirile de fraze

Și scremete de minți bolnave

Încununate sunt cu raze

De criticile fals-concave.

Când neînsuflețirea-i pusă

Ca ideal în zvon de arfă,

Iar măiestria e supusă

La execuția de boarfă.

Prin toamnă văd ca pe-o nălucă

Ceva demult ce-a fost și nu e

Care se duce să se ducă

Și care tace să nu spuie.

Ca file-n bronzuri motolite

Vremea mutanților domină

Când strășnicii sunt prețuite,

Urât e tot ce-i din Lumină.

Sluțirea râde și triumfă

În suflet, cuget și simțire

Doar demnitățile de rufă

Sunt poreclite ca Iubire...

Aș vrea să sper, dar nu se crede

Despre o vreme minunată

Când va păși prin Țara Verde

Iar Căprioara înviată.

Victor Bragagiu